Document ID: /fineweb-2-swissfilter-quality_10-filterrobots/filtered/05602.jsonl.gz/54

Haris-ef.: Esselamu ‘alejkum ve rahmetullahi ve berekatuhu
O mjesecu ramazanu i ramazanskom postu smo već učili. Pored posta, klanjanja teravih-namaza, učenja mukabela,… mjesec ramazan je poseban po još jednom ibadetu.
Mjesec ramazan je mjesec suosjećanja sa drugima, a posebice sa slabima i siromašnima, i to pokazujemo na razne načine. Može li mi neko pomoći i kazati kako?
Osman: Organiziramo iftare na koje zovemo komšije i prijatelje. Možemo uplatiti iftare za studente ili za siromašne ljude.
Haris-ef.: Lijepo Osmane. Ali ima još nešto u ramazanu što je propisano i što je poseban ramazanski ibadet. To je sadakatul-fitr.
Sadakatul-fitr je bajramska sadaka koju daju muslimani siromašnim muslimanima u zadnjim danima mjeseca ramazana kako bi i siromačni muslimani imali dovoljno imetka da osjete ljepotu bajrama.
Glava porodice će dati sadakatul-fitr za sebe i sve članove svoje porodice, pa i za najmanju djecu. Da bi neko bio obavezan dati sadakatul-fitr mora imati dovoljno hrane i pića za sebe i svoju porodicu u danima bajrama.
Visina sadakatu-l-fitra je visina jednodnevne hrane i može se dati u novčanoj protivvrijednosti.
Amra: Efendija, a može li se sadakatul-fitr dati na bajram?
Haris-ef.: Ne može. Onda to više nije sadakatul-fitr nego obična sadaka. Naime, smisao ili cilj sadakatul-fitra jeste da ta posebna i nesvakidašnja sadaka čisti post od manjih grešaka i propusta. Poslanik, a.s., je jasno kazao da podjela sadakatul-fitra mora biti završena do početka klanjanja bajram-namaza.
Abdullah: A kako da damo tu sadaku ako u našem komšiluku nema siromašnih?
Haris-ef.: U tom slučaju sadakatul-fitr se daje u džematima na posebne bonove za ukupljanje sadakatul-fitra koje izdaje Islamska zajednica i važno je to učiniti prije bajrama. Islamska zajednica će onda prikupljena sredstva iz fonda Bejtul-mal shodno potrebama raspoređivati i dodjeljivati osobama koje su spomenute u 60. ajetu sure Et-Tevbe.
"Allahov Poslanik, a.s., je sadakatul-fitr propisao radi čišćenja posta od nepromišljenih i bestidnih riječi i radi hranjenja siromašnih." (Ebu Davud)